Ministrul de Interne Marcel Vela a declarat pentru Digi24 că dincolo de întâmplările negative cu angajaţi ai MAI, majoritatea îşi fac datoria şi au "rezultate spectaculoase".

„Oamenii trebuie să înţeleagă că, dincolo de ce se întâmplă negativ şi e prezentat spectaculos pe breaking news, ca întâmplare, într-un loc, undeva, că cineva de la MAI a greşit, marea majoritate a ministerului îşi fac datoria în mod anonim, fără să fie prezentaţi presei, poate chiar discret.

Acţiunile sunt foarte ample, rezultatele sunt spectaculoase.

Prin încercarea mea de a schimba imaginea ministerului după aceste evenimente - alegeri, Ziua Naţională, o să prezentăm şi ce se întâmplă în spatele uşilor închise, adică destructurarea reţelelor de contrabandă, de trafic de persoane şi de droguri”, a declarat Marcel Vela, prezent la parada de 1 Decembrie de la Arcul de Triumf.